Христо Ясенов
Изборите и буржоазните свине

chitanka.info

Извадете отново метлите

и почнете, другари, наред —

изобилна е земната смет,

многобройни са тука злините!

Всяка сволоч и търтей негоден,

всяка тлъста и гойна свиня

е започнала мръсна война,

за да граби от хляба народен.

И подреждат се вечно все тия —

народняк, демократ, радикал, —

и потънал е всеки във кал,

но пред вас ще застане — светия.

И ще търси поддръжка най-близка,

ще ви моли за изборен глас,

за да може по-после над вас

да се гаври, тъй както поиска.

Ала тази история стара

неведнъж се повтаря със теб —

но ще бъдеш ли още ти слеп

да понасяш без ропот товара?

А сега, в тия избори нови,

разбери своя подвиг велик:

изпрати на свинете ритник

и ще скъсаш ти свойте окови.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.